One in a Million (Musim 3)

Central Eliminations

80 orang peserta yang layak akan melalui ujian Central Eliminations di Peninsula Residence, Damansara dari 11 hingga 19 Disember (disiarkan pada 6 dan 13 Februari 2009). Kali ini, ujian-ujian disusun semula dari musim lalu agar dapat menuraskan peserta-peserta mengikut mutu bakat. "Blind Test" (menyanyi di sebalik layar lutcahaya agar juri hanya melihat bayang sambil menumpukan penilaian pada suara) dibawa ke hadapan menjadi ujian pertama. Mengikut Paul Moss, dengan cara ini dapatlah para juri membezakan suara siapa yang lebih mudah diingati. 20 orang tersingkir dari ujian ini.
Ujian kedua menyaksikan peserta yang tinggal dibahagi menjadi beberapa kumpulan berenam atau bertujuh (setiap kumpulan sama jantina) untuk menyanyi secara berkumpulan. Kumpulan wanita memilih antara lagu One Step at a Time (Jordin Sparks) dan Cinta di Akhir Garisan (Ziana Zain); kumpulan lelaki pula Juwita (Citra Terindah) (M. Nasir) atau My Girl (The Temptations). 20 peserta lagi disingkirkan di peringkat ini.
40 peserta yang tinggal dibahagi kepada 20 teratas dan 20 terbawah mengikut pilihan para juri, yang mana setiap peserta teratas memilih pemain MP3 dan menghafal lagu di dalam pemain tersebut, lalu memilih seorang peserta terbawah untuk berduet dalam ujian ketiga yang menentukan siapa yang layak menjadi 20 finalis. Paul Moss memesan peserta 20 teratas agar memilih peserta yang lemah supaya kekuatan mereka lebih terserlah. Walau apapun, peserta yang layak dipilih bukan satu dari setiap pasangan tetapi mengikut penilaian keseluruhan.
Central Eliminations diakhiri dengan penilaian individu yang mana setiap peserta naik pentas secara keseorangan atau berpasangan, menyanyi secara solo di hadapan juri, lalu diberitahu nasibnya sejurus selepas nyanyian berakhir. Hanya dua belas orang yang dipilih untuk berentap dalam pertandingan.

Kejutan Di Musim Ketiga

Pertandingan nyanyian mingguan diadakan pada malam Jumaat, siaran bermula pukul 9.30 malam, bermula 20 Februari 2009, di studio Sri Pentas 2, Plaza Alam Sentral, Shah Alam.
Kejutan terbaru musim ini adalah, mulai minggu Top 12 hingga Top 7, imuniti juri menganugerahkan imuniti kepada seorang peserta yang mereka rasa adalah yang terbaik pada malam itu, sekaligus membolehkan peserta berkenaan terkecuali dari proses undian. Imuniti tersebut disertakan dengan hadiah mingguan istimewa untuk peraihnya yang didedahkan dalam One in a Million Diaries.
Undian dibuka selepas persembahan, yang mana para penonton boleh mengundi melalui SMS untuk mengekalkan atau menyingkirkan seseorang peserta. Penyingkiran dijalankan pada permulaan setiap malam pertandingan yang seterusnya. Peserta yang disingkirkan menyanyi lagu yang sepatutnya dipertandingkan di pembuka tirai, diikuti peraih imuniti (Top 12 hingga Top 7) yang memulakan pertandingan.

OIAM Diaries

Pada setiap malam Isnin, Selasa dan Khamis, mulai 23 Februari hingga akhir pertandingan, 8TV menyiarkan rancangan pengisi One in a Million Diaries yang meminjam slot The 8TV Quickie pada hari-hari berkenaan, bertujuan memaparkan kisah di sebalik tabir dan kegiatan seharian para peserta OIAM, termasuk testimoni peserta yang tersingkir dan ganjaran imuniti. Rancangan Diaries ini dibahagi kepada segmen lima minit pada jam 9.30 malam yang diacarakan oleh Hunny Madu (The Gossip Bee) yang menyampaikan ringkasan kisah-kisah berkenaan, diikuti segmen 15 minit pada 11.30 malam yang memaparkan rakaman kisah-kisah tersebut.
Mulai 16 Mac, OIAM Diaries menyiarkan hasil undian terkini (hasil setiap peserta diberi dalam bentuk peratusan sari keseluruhan) di akhir rancangan.